Update: 10:36AM E DODONU me vakavinakataki na nodratou qito e loma ka me na dolava na galala vei ratou na i yatu e muri me vaka e ratou a cakava vei Toga.
E raica rawa na tikina oqori o Lance Whippy na dauniveivakatavulici ni Tebara Bus Tailevu ni oti na nona druka o Viti vei Samoa.
E kaya o Whippy ni rua na sikoa nei Viti ka tabaki vei Samoa e vu tiko mai e na nodratou cakacaka vata na i yatu e liu e na qito e loma ka mani dolava kina na galala vei ratou na i yatu e muri ni Viti me laki tabaki rawa kina e rua na sikoa.
Ko ya sara ga na ka e vinakati me ratou na cakava na cauravou ni Viti ka ratou sa cakava vei Toga ena macawa yani e liu, e kaya o Whippy.
E tomana o Whippy ni dodonu me ratou na veitalanoa vakalevu ka laveta cake na nodratou viriviri e na laini ke ratou gadreva me ratou na qaqa vua na timi ni Yatu Kuka.
E kaya ni dodonu me rawati na polo ena gauna ni veicumu kei na viriviri e na laini.
Qo e vica na malumalumu e basika e na qito kei Samoa e na macawa sa oti ka dodonu saraga me vakavinakataki, e kaya o Whippy.
E kuria o Whippy e dua tale ga na malumalumu e laurai oya e na gauna ni dodonu me soli kina na polo e vesuki tale tiko, kei na gauna e dodonu me vakayacori kina na caqe e mani cicivaki ga na polo.
Na veika aya e vakavuna me ratou druka kina vei Samoa, ke a laurai na tikina oya e na karua ni veimama ke a duatani na macala ni qito vei Samoa, e kaya o W hippy.
E kuria o Whippy ka kaya ni dodonu talega me vakavinakataki na tataqomaki ena sota qo kei na Yatu Kuka.
E nuitaka o Whippy ni na vakavinakataka na nona qito Viti ka na vuli mai na nona malumalumu e na qito sa oti.
Au solia na noqu vakavinavinaka vei ratou na timi ni Viti kau solia tale ga na noqu vakanuinui vinaka ena qito na Vakarauwai qo ni na dua na qito vinaka, e kaya o Whippy.
E rau na sota tiko o Viti kei na Yatu Kuka e na Churchill Park mai Lautoka e na Vakarauwai qo.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn